OpenAI

OpenAI er bandarískt gervigreindarfyrirtæki stofnað í desember 2015 og með höfuðstöðvar í San Francisco, Kaliforníu. Markmið fyrirtækisins er að þróa „örugga og gagnlega“ alhliða gervigreind, sem það skilgreinir sem „sterklega sjálfstýrð kerfi sem skara fram úr mönnum í flestum fjárhagslega hagkvæmum störfum“. OpenAI er leiðandi fyrirtæki í gervigreindarbyltingunni sem nú stendur yfir, og er þekkt fyrir GPT-kynslóð risamállíkana, DALL-E-kynslóðina, sem myndar myndir útfrá textalýsingu, og myndbandsgerðartæknina Sora. Útgáfa ChatGPT í nóvember 2022 vakti almennan áhuga á spunagreind.

Árið 2023 og 2024 stóð OpenAI í margvíslegum málaferlum vegna meintra brota á höfundarétti gegn fjölmiðlafyrirtækjum, þar sem OpenAI hafði nýtt efni fyrirtækjanna til að þjálfa vörur þess. Í nóvember 2023 bolaði stjórn OpenAI forstjóranum, Sam Altman, úr stóli vegna trúnaðarbrests milli Altman og stjórnar, en skipaði hann síðan aftur í forstjórastól fimm dögum síðar eftir samkomulag sem varð til þess að hluta stjórnarinnar var skipt út. Stjórn OpenAI hefur síðan ráðið Lawrence Summers, fyrrverandi fjármálaráðherra Bandaríkjanna, og Paul Nakasone, fyrrverandi yfirmann Þjóðaröryggisstofnunarinnar.

 Tilvísanir 

Flokkur:Gervigreind